هلا السلام عليكم
ابي اكتب اسباب اعتزالي لأن بصراحه وايد سألوني عن السبب فقررت اني اكتب الاسباب لكل المنتديات الي كنت اشارك فيها.
هو انا ما أعتزلت اعتزلت , لكن مثل ماتقولون خلاص صرت ماعتبر نفسي متابع انمي , متابع الانمي هو الانسان الي يتابع انمي طول السنه, وغالبا كل موسم يكون عنده مجموعة انميات يتابعها اسبوعيا او يجمعها ويشوفها , وانا بكل صراحه صرت مب جذي , والاسباب كثيره ومحد فينا له يد فيها لكن ادري الدنيا وصخة دارت ودارت وصار فينا جذي.
1- نهاية الانميات الطويلة :-
والله العظيم اني عارف اني تكلمت عن هالموضوع وايد وادري ان احنا تناقشنا فيه كثير لكن بكل صراحه الانميات الطويلة المستمرة هي الي تعلقك في عالم الانمي, يعني صراحه ناروتو مثلا كنا مرتبطين فيه بشكل او بأخر ونفس الشي مع ون بيس وبليتشش وهانتر لكن الانميات الموسمية بكل صراحه ماتقدر تتعلق فيها مثل الانميات الطويلة , الانميات الطويلة كنت تتعلق فالشخصيات عاطفيا وتتعود عليها اما فالانميات القصيرة مايمديك , تتعلق فيها , وبصراحه الانميات القصيرة والموسمية عيوبها كثييره وغالبا مايكملونها واذا بيكملونها لازم ننطر بالسنوات لين ماينزل جزء ثاني , يعني بأختصار مثل مانجا القناص لكن الوظع وظع انمي.
2- الانميات صارت بايخه !
زهقنا من الانميات المدرسية المكرره الي تعيد نفس المشاهد, شنو ذي وحده تمشي فمدرسه تطيح على بطنها هافها يبين ! خلاص صار فيني مثل التشبع من هالاشياء واحس ان السالفة زادت عن حدها واي شي يزيد عن حده ينقلب ظده , الحين كل الانميات صارت تركز على هالاشياء والقصص تصير اسخف واسخف وانا مب مثل بعض الناس الي يتابعون اي شي لأجل المتابعه فقط ! اليابانيين حاليا هابين هبه في انميات البنات والمصخره لدرجه انها صارت تطغى على باقي الانواع وحتى باقي الانواع صارت مثل هالنوع , ولحد يتفلسف ويقول كلامك فاظي الانمي تقدر تصنفه اكثر من تصيف وماعرف شنو والخ الخ الخ , الي بيقول مثل هالكلام الفاضي احب اقوله انه ماعنده سالفه وانا انصحه يشوف الجوهر ويسب على الي يكتبونه موقع المال فالتنيفات , بيكتشف ان صح الجوهر هو ان هذا الانمي ايتشي وان التصنيفات الثانيه مجرد كلام فاضي وان القصه عباره عن دفعة انطلاق للأنمي , لكن الاستمرارية بتكون على حساب الايتشي , هذا اذا القصه نفسها ماكانت وصخه مثل هذاك الانمي الي البطل يحصل قوته من حليب الامهات.
3- عدد الحلقات القصير !
حتى اذا اعلنوا عن تكملة لأنمي معين , غالبا مايكون الجزء الثاني 12 حلقة بس ! يعني غالبا بتخلصه في 3 ايام بالكثير واذا بتشوفه ورا بعض, وهذي وحده من الاسباب الي خلتني اترك هذا العالم ! يعني بكل صراحه دايما الفترة بين الجزء الاول والثاني لكل انمي طوييلة جدا لدرجة انك حزات تيأس من وجود جزء ثاني للأنمي ! بعدين عقب مايجي الجزء الثاني تنصدم ان عدد حلقاته بس 12 حلقة !! وقتها تكون مثل الي صام واخر شي فطر على بصله !
4- نقاشات الانمي دليل على كلامي ,
نقاشات الانمي اختربت اصلا , صار محد يشارك , مب لأن الاعضاء ملوا من النقاشات وصاروا مايتناقشون , بل لأن الانميات نفسها صارت بايخه , انا اعرف منتدى وكنت اشارك فيه قبل الاعتزال وكنت مناقش مخظرم هناك والله اني بعض الاحيان كنت احصل 20 واحد فالنقاش ومحد يشارك ! لأن الاعضاء ماكان عندهم سالفه يتناقشون فيها خلاص تناقشوا في كل شي يتعلق بالانمي وحللوا كل شي في عالم الانمي ولأن اليابان في السنوات الاخيرة توقفت عن انتاج الانميات الجيدة فصاروا الاعضاء بس جي يدخلون لأن صار مثل الروتين عندهم, وانا مالومهم هم مب السبب , السبب ان العقل الياباني توقف عن ابتكار انميات جيده وصار يبتكر افكار وصخه ! وكل ماكانت الفكرة وصخه كل ماجابت فلوس اكثر عشان جي انتشرت الوصاخه فالانميات بطريقة سيئة.
5- تكرار القصص اللامتناهي !
كل القصص صارت في مدارس , وكل القصص يكون بطلها ولد , وهذا الولد يتعرف على بنت ويسوي شي بايخ معاها, وطبعا الولد طول الوقت بدون شخصية وخاروف عند البنت , ودايما يشوف جسمها سواء كان بالغلط او غيرة , وطبعا ماننسى اخته الصغيرة , وامه مره وحده , الي هذول بروحهم يكون فلم اباحي , وطبعا ماننسى بنت جيرانهم , وعقبها صديقة طفولته تطلع , عقبها كلهم يتهاوشون عليه ويتصارعون عليه مثل مصارعة الثيران , وياخي يطلعون لك بنات فيها ماتدري من وين , كل الانميات صار مظمونها بهالطريقة كلها اشياء وصخة.
6- انعدام الشهية للأنميات !
تعرف شنو افضل نوع من الانميات الي احبه ؟ هو النوع الي يخليني احس بالحماااس لما انهي الحلقة لدرجه ان يكون مافيني صبر عشان اشوف الحلقة الجاية منه ! واذا كانت نازلة افتحها على طول وابلعها ! افضل ان تكون هذي النوعية من الانميات الطويلة مثل ناروتو ونوعيته, اذكر كنت اسهر عليه من شدة الحماس.
7- انشغالي فالحياة الواقعية .
بكل صراحه انا مشغول مؤخرا وماعندي وقت اشوف فيه انمي وبما ان الانميات كلها بايخه فسحبت عليه ! وعلى فكرة انا مثل ماقلت في بداية طرحي الفاشل ان انا ماعتزلت بشكل كامل , انا في نهاية كل سنة بشوف كل الانميات الي تستاهل المشادة دفعه وحده , وهذي هي الطريقة الامثل لمتابعة في العصر الحالي , قبل هذي الطريقة كانت تنفع مع نظام المواسم ان في نهاية كل موسم تشوف الانميات العجيبة بس , لكن لان الحين كل موسم الانميات الممتازه الي فيه لاتتعدى الـ2 فلهذا افضل اني اشوفها كلها دفعه وحده نهاية كل سنة وخلاص!
وبس خلاص هذا كل شي اذا اي حد بياقشني او بيرد علي برد عليه وبناقشه وماعندي مشكلة.
التعديل الأخير تم بواسطة سلطاز ; اليوم الساعة 12:46 AM
الأعضاء الذين قالوا شكراً لـ سلطاز على المشاركة المفيدة: